[{"text_idx": "#000005", "text": "U\u0308levaateuuring: metsa tervist turgutab mo\u0303o\u0303dukas po\u0303leng"}, {"text_idx": "#000006", "text": "Kui po\u0303leng on boreaalses metsas mo\u0303o\u0303dukas ja mets po\u0303leb vaid laiguti, tekib po\u0303lengu tagaja\u0308rjel hulganisti ko\u0303dupuitu. Autor/allikas: Lukas Schlagenhauf/Flickr (CC BY-ND 2.0)"}, {"text_idx": "#000007", "text": "Kui mets po\u0303leb, ujutatakse u\u0308le vo\u0303i see satub kooreu\u0308raski ru\u0308nnaku alla, on tegemist ha\u0308iringuga. Eesti teadlase osalusel valminud uuring osutab, et metsa elurikkusele tuleb mo\u0303o\u0303dukas ha\u0308iring kasuks. Uuringu vo\u0303tmeso\u0303na on just nimelt mo\u0303o\u0303dukus ehk ta\u0308iesti ha\u0308iringutest puutumata vo\u0303i maastikupo\u0303lengust ra\u0308situd mets elurikkust ei toeta."}, {"text_idx": "#000008", "text": "\"Ha\u0308iringud mo\u0303jutavad elurikkust kindlasti olulisel ma\u0308a\u0308ral, aga erineva o\u0308koloogiaga organismiru\u0308hmade vastused neile on va\u0308ga erinevad. Seeto\u0303ttu ei saa o\u0308elda, et ha\u0308iringud on elurikkusele kindlasti head vo\u0303i halvad,\" u\u0308tleb Wu\u0308rtzburgi U\u0308likooli ja\u0308reldoktor Mari-Liis Viljur."}, {"text_idx": "#000009", "text": "\"Ei saa o\u0308elda, et ha\u0308iringud on elurikkusele kindlasti head vo\u0303i halvad.\""}, {"text_idx": "#000010", "text": "Ta oli u\u0308ks autoreid hiljutises rahvusvahelises uuringus, kus luubi all olid just metsad. \"Kogusime kokku ja analu\u0308u\u0308sisime metaanalu\u0308u\u0308tiliste meetoditega erinevates metsades tehtud teadusto\u0308id u\u0308le kogu maailma,\" selgitab Viljur. Ta\u0308psemalt huvitas autoreid, kuidas mo\u0303jutavad looduslikud ha\u0308iringud metsas elavate taimede, loomade ja seente liigirikkust."}, {"text_idx": "#000011", "text": "Ha\u0308iringuks loetakse keskkonnatingimusi suhteliselt ja\u0308rsult muutvat su\u0308ndmust, mis mo\u0303jutab kaudselt kohalikku elukooslust ja o\u0308kosu\u0308steemi elurikkust. Na\u0308iteks vo\u0303ib ha\u0308iringusu\u0308ndmus olla po\u0303leng, torm, vo\u0303i u\u0308leujutus. \"Samas ha\u0308iringud vo\u0303ivad olla ka bioloogilist pa\u0308ritolu, na\u0308iteks kui mo\u0303ne liigi populatsioon oma a\u0308kilise kasvuga elupaika oluliselt muudab, nagu kurikuulus kuuse-kooreu\u0308rask,\" ma\u0308rgib Mari-Liis Viljur."}, {"text_idx": "#000012", "text": "Oma to\u0308o\u0308s analu\u0308u\u0308sis ta just ulatuslike looduslikku pa\u0308ritolu ha\u0308iringute ehk po\u0303lengute, tuule ja putukaha\u0308iringute mo\u0303ju. Metsas tuleb ette muidki ha\u0308iringuid, kuid Viljuri so\u0303nul on uuritud kolmik suhteliselt tavaline, keskkonnale tugeva mo\u0303juga ja varem palju uuritud."}, {"text_idx": "#000013", "text": "\"Laias laastus saab o\u0308elda, et ko\u0303ige paremini mo\u0303jusid elurikkusele ligikaudu keskmise tugevusega vo\u0303i no\u0303rgemad ha\u0308iringud.\""}, {"text_idx": "#000014", "text": "\"Laias laastus saab o\u0308elda, et ko\u0303ige paremini mo\u0303jusid elurikkusele ligikaudu keskmise tugevusega vo\u0303i no\u0303rgemad ha\u0308iringud,\" toob ta va\u0308lja. Samuti selgus, et elurikkusele tuleb kasuks, kui metsamaastikus on ha\u0308iritud ja ha\u0308iringust puutumata elupaigalaike enam-va\u0308hem vo\u0303rdselt."}, {"text_idx": "#000015", "text": "Ja\u0308reldoktori so\u0303nul on mo\u0303lemad tulemused igati loogilised. \"Mets, mis on osaliselt ha\u0308iritud ja osaliselt puutumata, pakub elupaiku nii liikidele, kes ha\u0308iringutest vo\u0303idavad, kui ka neile, kellele see ja\u0308rsk keskkonnamuutus kahjulikult mo\u0303jub,\" selgitab ta."}, {"text_idx": "#000016", "text": "Varasemate uuringute po\u0303hjal saab ha\u0308iringute suurimateks kaotajateks lugeda liike, kes elutsevad maapinnal ning eelistavad varjulisi ja niiskeid elutingimusi. Sellised on na\u0308iteks mo\u0303ned seened, samblikud ja limused. \"Eks erandeid on muidugi igas liigiru\u0308hmas, aga meie to\u0308o\u0308s joonistus va\u0308lja selline muster,\" nendib Mari-Liis Viljur."}, {"text_idx": "#000017", "text": "Osa liike vo\u0303ib ha\u0308iringutest aga hoopistu\u0308kkis vo\u0303ita. \"Kui ha\u0308iringud on ajalooliselt olnud piisavalt sagedased, on osad liigid ha\u0308iringutele kohastunud ja saavad ha\u0308iringu loodud uutest tingimustest hoopis kasu,\" selgitab Viljur."}, {"text_idx": "#000018", "text": "Metsakooslustes on sellised na\u0308iteks liigid, kes asustavad pa\u0308ikesele avatud elupaiku. \"Na\u0308iteks on need paljud kile- ja kahetiivalised, kes ka\u0308ivad lagendikel o\u0303itsevatelt taimedelt nektarit ja o\u0303ietolmu korjamas,\" u\u0308tleb ja\u0308reldoktor. Ha\u0308iringutest on tema so\u0303nul kindlasti vo\u0303ita surnud puudega seotud liikidel, na\u0308iteks ko\u0303dupuidust toituvatel mardikatel."}, {"text_idx": "#000019", "text": "\"Kui ha\u0308iringud on ajalooliselt olnud piisavalt sagedased, on osad liigid ha\u0308iringutele kohastunud ja saavad ha\u0308iringu loodud uutest tingimustest hoopis kasu.\""}, {"text_idx": "#000020", "text": "Vo\u0303itjate ja kaotajate jaotus pole Viljuri so\u0303nul aga pa\u0308ris universaalne. \"Na\u0308iteks troopilistes vihmametsades, kus metsapo\u0303lengud pole sageli looduslikku pa\u0308ritolu, vaid inimtegevuse tagaja\u0308rg ja suhteliselt hiljutine na\u0308htus, on kaotajaid to\u0303ena\u0308oliselt rohkem kui vo\u0303itjaid,\" ma\u0308rgib ta."}, {"text_idx": "#000021", "text": "Ku\u0308simuse teeb ja\u0308reldoktori so\u0303nul veelgi keerulisemaks see, et elurikkust mo\u0303jutavad lisaks ha\u0308iringu tugevus, selle ulatus ruumis ja ha\u0308iringute toimumise sagedus. \"Na\u0308iteks, kui lahmakas boreaalset ma\u0308nnimetsa po\u0303leb u\u0308leni praktiliselt maatasa, vo\u0303ib seal olla va\u0308hem liike vo\u0303rreldes olukorraga, kus mets po\u0303leb vaid laiguti, sest viimasel juhul ja\u0308a\u0308b elupaiku alles ka neile, keda ha\u0308iring ei soosi,\" seletab ta."}, {"text_idx": "#000022", "text": "Kui po\u0303leng on boreaalses metsas mo\u0303o\u0303dukas ja mets po\u0303leb vaid laiguti, tekib po\u0303lengu tagaja\u0308rjel hulganisti ko\u0303dupuitu. See pakub elupaika paljudele loomadele, seentele ja bakteritele. Po\u0303leng tekitab muidu varjulisse metsa veel pa\u0308ikesele avatud alasid, mida Viljuri so\u0303nul asustab samuti mitmekesine elustik. \"Leidub koguni taimeliike, mille seemned hakkavad idanema just metsapo\u0303lengu tekitatud kuumuse mo\u0303jul,\" lisab ta."}, {"text_idx": "#000023", "text": "Mari-Liis Viljuri so\u0303nul olid tema uue uuringu tulemused koosko\u0303las mo\u0303ttega, et elurikkust toetab mitmekesine metsamaastik, kus elupaiga leiavad erinevate suktsessioonistaadiumitega (taimekoosluste vahetus, toim) seotud liigid. \"Kui ha\u0308iringud muutuvad va\u0308ga tugevateks, toimuvad sageli ja ho\u0303lmavad aina suuremaid maa-alasid, ja\u0308a\u0308b ja\u0308rjest va\u0308hemaks metsa, mis poleks la\u0308hiajaloos po\u0303lenud vo\u0303i tormi poolt ra\u0308situd,\" so\u0303nab ta."}, {"text_idx": "#000024", "text": "Osa elurikkusest vajabki tema so\u0303nul just sellist puutumatut metsa. Teisalt leiab ta, et mo\u0303nikord kaitseb metsaomanik majandusmetsa ha\u0308iringute eest liigagi usinasti. Nii vo\u0303ib elurikkus metsas hoopis va\u0308heneda, sest seda toetavad ha\u0308iringud on takistatud."}, {"text_idx": "#000025", "text": "\"Elurikkusele pole hea, kui juba ha\u0308iritud metsa veelgi enam ha\u0308irida.\""}, {"text_idx": "#000027", "text": "\"Na\u0308iteks on selline inimtekkelise kliimamuutuse po\u0303hjustatud ekstreemne po\u0303ud, mis soodustab metsapo\u0303lengute teket,\" osutab ja\u0308reldoktor. Inimtegevuse mo\u0303ju avaldub siin kahekordselt veel metsapo\u0303lengu levikus. Viljuri so\u0303nul levivad po\u0303uast tingitud metsapo\u0303lengud kiiremini ja laialdasemalt, sest puistu vanuseline ja liigiline koosseis on majandamise tulemusena u\u0308hetaolisemaks muutunud."}, {"text_idx": "#000028", "text": "Niisiis so\u0303ltub ha\u0308iringu mo\u0303ju Viljuri so\u0303nul paljuski sellest, kui tugev see on, ja kui suurel maa-alal see aset leiab. \"U\u0308ks olulisi ku\u0308simusi sagenevate metsaha\u0308iringute tingimustes on see, mida teha pa\u0308rast ha\u0308iringut \u2013 kuidas ha\u0308iritud metsi majandada, na\u0308iteks kas ja mil ma\u0308a\u0308ral teha hooldusraiet,\" arutleb ta."}, {"text_idx": "#000029", "text": "Ehkki tema uuringust ja\u0308i see teema va\u0308lja, on teised hiljutised teadusto\u0308o\u0308d Viljuri so\u0303nul na\u0308idanud, et elurikkusele tuleb kasuks, kui metsa ha\u0308iringute poolt loodud ressursse alles ja\u0308tta. \"Sellest vo\u0303idavad na\u0308iteks ko\u0303dupuiduga seotud ehk saproksu\u0308u\u0308lsed liigid, kes moodustavad meie metsade elurikkusest olulise osa. Teisiso\u0303nu, elurikkusele pole hea, kui juba ha\u0308iritud metsa veelgi enam ha\u0308irida,\" u\u0308tleb ta."}, {"text_idx": "#000031", "text": "Kuuse-kooreu\u0308raski kahjustusi on Virumaal u\u0308ha enam ma\u0308rgata"}, {"text_idx": "#000032", "text": "Ha\u0308iringud kimbutavad Euroopa metsasid u\u0308ha sagedamini"}, {"text_idx": "#000033", "text": "Kuuse-kooreu\u0308rask on metsi kahjustanud enam kui kaks korda rohkem kui eelmine aasta"}, {"text_idx": "#000035", "text": "Kadi Tuul: rohelisem vaade linnapargile"}, {"text_idx": "#000036", "text": "Ornitoloog: praegu on ha\u0308sti mitmekesine ra\u0308ndeaeg"}, {"text_idx": "#000038", "text": "\"Pealtna\u0308gija\": kukkurhuntide ellu a\u0308ratamine ku\u0308tab kirgi ja kombib eetikapiire"}, {"text_idx": "#000039", "text": "Geneetikutel o\u0303nnestus ja\u0308rjestada va\u0308ljasurnud tasmaania tiigrite RNA-d"}, {"text_idx": "#000041", "text": "Eestist ra\u0308ndavad sookured kolme suunda"}, {"text_idx": "#000042", "text": "Maa ko\u0303ikuv telg on Sahara aeg-ajalt rohetama lo\u0308o\u0308nud"}, {"text_idx": "#000044", "text": "Tihaseliikide rohkuse salgas ma\u0308a\u0308rab kisklusrisk"}, {"text_idx": "#000048", "text": "Land: lubadus ko\u0303rghariduse rahastamist suurendada ei lahenda alusprobleemi"}, {"text_idx": "#000057", "text": "Virtuaaltuur: Tallinna loomaaia ja\u0308a\u0308karud said viimaks uue kodu"}, {"text_idx": "#000061", "text": "Hiiglaslik viirus tekitas tulise vaidluse"}]